Yksi Britannian EU-eroa kiivaimmin vaatineista poliitikoista, James Chapman, on muuttanut kantaansa ja yrittää nyt estää brexitin kaikin keinoin. Chapman aikoo perustaa maahan uuden puolueen, jonka tavoitteena olisi EU-eron estäminen.

Chapman on aiemmin toiminut antieurooppalaisesta linjastaan tunnetun Daily Mail -lehden politiikan toimituksen esimiehenä. Tästä tehtävästä hän siirtyi Britannian EU-eroa valmistelevaan ministeriöön pääneuvottelija David Daviesin lähimmäksi avustajaksi.

Brexit-neuvottelujen kuluessa Chapman on tullut vakuuttuneeksi, ettei hänen vahvasti ajamansa EU-ero olekaan hyvä ajatus. Hän erosi tehtävästään brexit-ministeriössä kesäkuussa ja on sittemmin käyttänyt laajoja kontaktejaan uuden brexit-vastaisen liikkeen perustamiseen.

– Vuoden ajan tein parhaani saadakseni brexitin toimimaan - ja se ei tule toimimaan. Nousukautta ei tule ja on selvää, että taloutemme kaikki sektorit tulevat kärsimään vuosikymmeniä eteenpäin, hän sanoo Independent-lehden (siirryt toiseen palveluun) mukaan.

Chapman järjestää syyskuussa ns. kansan marssin Lontoon parlamenttitalolle, jonka on määrä olla uuden demokraatti-puolueen lähtölaukaus.

– Aion ilmoittaa pyrkimyksestäni johtaa uutta puoluetta, demokraatteja, joka kääntää brexitin ilman uutta kansanäänestystä.

Rajuja moitteita ministereille

Chapmanin tavoite on hyvin vaativa, sillä Britannian vaalijärjestelmä ei suosi pieniä puolueita. Chapman kuitenkin luottaa, että maan kolmesta "vanhasta" puolueesta siirtyy paljon loikkareita hänen riveihinsä. Useat nykyiset ja entiset hallituksen ministerit ovat jo ilmaisseet kiinnostuksensa, hän kertoo.

Chapman ei ole vain tyytynyt kertomaan EU-eron vaaroista, hän on myös haukkunut entisen esimiehensä Davisin rajulla tavalla. Chapmanin mukaan Davis "tekee töitä vain kolmena päivänä viikossa". Chapman on myös kertonut Davisin riehuneen humalassa.

Theresa Mayn Chapman sanoo olevan Britannian huonoin pääministeri.

David Davis on sanonut Chapmanin tehneen brexit-neuvotteluissa hyvää työtä. Muuten Davis ei lähde arvioimaan entisen alaisensa toimintaa.